Tko je čovjek s domaće estrade koji u Hrvatskoj ima najveći broj pratitelja na Facebooku? Za 300.000 pratitelja tuče 2Cellos, za 700.000 bivšu kraljicu estrade Severinu, a nitko za njega nije čuo?

Iako je početkom 2000-ih surađivao s poznatim estradnjacima kao što su Zdenka Kovačiček, Danijela Martinović, Emilija Kokić, Maja Šuput, Duško Lokin i drugi, posljednjih desetak godina Marko Tomasović daleko je od omiljenog i traženog kompozitora za čijim se tekstovima grabe zvijezde. Upućeni izvori s domaće estrade kažu nam da je samozatajni 41-godišnji Zagrepčanin u srednjoj ligi, više ne surađuje s velikim zvijezdama, ali ima posla i bori se. Maja Šuput je s njim, kaže, radila na početku svoje karijere, ali se nisu čuli već dvadeset godina, a njegov broj više nema ni Duško Lokin, veteran hrvatske glazbe koji nema s kim nije surađivao u karijeri.

- Jednom sam s njim surađivao, ali, vjerujte mi, evo, ne sjećam se kako se pjesma zvala. Znam da je napisao pjesmu za mene i da je bila dobra. Poznat je u glazbenim krugovima i jako talentiran, imao je nekoliko hitova, ali, nažalost, ne s Duškom Lokinom - rekao nam je Lokin, dok je Maja Šuput s njim surađivala na početku svoje karijere.

Sjajan čovjek

- Sad se više zbilja ne čujemo i ne pratim njegov rad. Dok smo surađivali znam da je bio izniman i sjajan čovjek i kompozitor, ali nisam se s njim čula 20 godina - rekla nam je Maja, koja je s Tomasovićem surađivala na svojem prvom i drugom albumu. Mnogi će se sjetiti njezinih pjesama “Baby” i “Hello”, kojima je on bio autor glazbe i stihova.

Međutim, Marko Tomasović nevjerojatno je popularan na Facebooku, gdje ima frapantnih 1,626.906 pratitelja. Od njega su u Hrvatskoj popularniji samo Luka Modrić i Ivan Rakitić, zvijezde iz potpuno druge sfere. Kako je to moguće upitali smo pomalo tajanstvenog Marka, koji nam je otkrio kako je njegov profil postao najbrže rastući u Hrvatskoj. Naime, samo u posljednje dvije godine uspio je pridobiti čak milijun novih sljedbenika.

- Već pet godina koristim isti oglas - rekao nam je Marko, koji je pravi maher za Facebook marketing, a na svojem uspjehu radi kontinuirano.

- Proučavao sam Facebook algoritme na vlastitom primjeru metodom pokušaja i pogreški, kao i načine koje koriste ljudi s iskustvom i velikim brojem pratitelja, odnosno kakve tipove oglasa upotrebljavaju. Danas se reklamiram po cijelom svijetu, ali najviše pratitelja je upravo iz Hrvatske - objašnjava 41-godišnjak koji se, kaže, ne smatra pjevačem niti se promovira na taj način iako i sam izvodi nekoliko pjesama kojima je autor teksta i glazbe.

- Prije svega sam kompozitor koji igra košarku i to je jasno vidljivo iz mojih objava. Moj cilj nije financijski, nego za budućnost, da jednom kad me netko potraži na internetu može jasno vidjeti što sam radio i čime sam se bavio - kaže Tomasović, čiju sljedbu od 1,6 milijuna pratitelja na Facebooku u najvećem broju čine djevojke od 17 do 25 godina i gospođe od 45 do 70, a preostali muški pratitelji su sportski fanovi koji prate njegove objave o košarci kao što su videa s utakmica.

Fanovi iz Europe

Najviše fanova ima iz europskih zemalja, kao što su Poljska, Češka, Njemačka, ali i u Aziji i Indoneziji, u Južnoj Americi u Brazilu i Argentini. U Africi je najviše njegovih pratitelja iz regije Magreb, odnosno iz Alžira, Egipta, Tunisa i Senegala, a u Sjevernoj Americi iz SAD-a ima i dosta mladih djevojaka koje ga prate. Stoga, kada radi s mladim pjevačima, kaže nam, može ih zapravo jako daleko pogurati.

- Najčešći target oglasa su tinejdžeri iz Europe i to je vidljivo na uspjehu moje pjesme “Plave oči” koju hrvatske radiostanice ne vrte, a na YouTubeu unatoč tome ima ogroman broj pregleda. Treba shvatiti da Facebook marketing nema pravila i to što prolazi kod mene, za moje objave, ne prolazi kod nekih izvođača s kojima surađujem ili kod nekoga trećeg. Svatko ima različitu publiku - objašnjava.

Kaže da svatko treba prvo otkriti tko je i što je te kako se želi plasirati na Facebooku i za to je potrebno nekoliko godina. Njemu je, priznaje, trebalo dvije godine da shvati kako što funkcionira.

- Jedan moj oglas pokriva pedeset različitih pjesama, a tajna uspjeha je samo u targetiranju publike kojoj se prikazuje oglas. Mnogi vjeruju da je recept za uspjeh mijenjanje oglasa, no ja u to ne vjerujem. Treba samo mijenjati target u fanove koji su zainteresirani. Zato za svaku objavu posebno targetiram publiku - naglašava Zagrepčanin koji preferira Facebook, a druge mreže ne koristi.

- Instagram mi uopće nije zanimljiv jer volim privatnost, ne pojavljujem se u javnosti i ne volim selfieje na kojima je bazirana ta mreža, a ne pojavljujem se čak ni u svojim spotovima, nego sam angažirao glumce. Facebook je idealan za ljude u sjeni poput mene, a ja sam zapravo dokaz da se za popularnost i prikupljanje pratitelja ne treba pojavljivati po mainstream društvenim događajima ni stavljati posvuda svoje slike - ističe Tomasović, dodajući da mu se čini da će u budućnosti sve više ljudi koristiti Facebook marketing na način na koji on koristi. Svoju Facebook stranicu ima od 2012., a Facebook marketing je počeo koristiti godinu kasnije, kada je zaživio. Do danas, kaže, nije ništa promijenio u postavkama osim što stavlja nove stvari u oglase.

Bavljenje Facebook marketingom je uz komponiranje zapravo Markov posao, štoviše ima i radno vrijeme, kaže nam.

- Ustanem ujutro i time se bavim svaki dan po osam sati. Pregledavam sve aktivne oglase, prilagođavam podoglase i targetiranu publiku kojoj će se prilagođavati - otkriva Tomasović koji je 2015. osvojio nagradu za životno djelo u Skopju za sveukupni doprinos balkanskoj muzici.

Pisao je tekstove za Zdenku Kovačiček, Maju Šuput i Josipa Katalenića (fotografija iz 2004.), dok posljednjih godina radi s mladim nadama

Nagrada iz Makedonije

- Iznenadila me nagrada, ali s druge strane iz Makedonije imam najviše Facebook fanova po broju stanovnika - rekao je kompozitor, koji Instagram preporučuje mlađim ženama. Često daje savjete pjevačima s kojima surađuje, a baš sada ima posebnu situaciju jer je jedna od pjevačica, Anezi, u reality showu “Big Brother”.

- Zajedno s timom radim na njezinoj promociji dok je ona u “Big Brother” kući. Svakodnevno je pratimo, situaciju i napredak u kući, te tome prilagođavamo promociju. Primjerice, sada je pobijedila u talent showu pa smo pojačali oglase. Nama je bitno da ona iz kuće iziđe što popularnija - naglašava Marko Tomasović.

- Ona ima i dobru osobnost i glas, stoga je ulazak u “Big Brother” za nju bio pun pogodak - naglašava Tomasović. Vrlo je lako krenuti se oglašavati na Facebooku.

- Prvo je potrebna poklon-kartica za oglašavanje koja se može nabaviti u bilo kojoj banci i na nju je potrebno staviti neki manji iznos. Dovoljno je ulagati i jedan euro dnevno, a Facebook marketing zapravo može biti vrlo jeftin ako dobro proučiš oglase - objašnjava Marko.

Ulaže tri eura dnevno

- Ja ulažem tri eura dnevno i to zapravo računam kao režije - otkriva.

Na početku mu je išlo mnogo teže, iskren je Tomasović, ali, ističe, važno je sam vježbati unedogled sa svojim oglasima i kad-tad će se isplatiti. Potrebno se time baviti nekoliko sati dnevno, inače će se dogoditi isto kao i mnogima - čisti je teror kada ti se iste osobe pojavljuju konstantno na News Feedu. Njih korisnici Facebooka često odluče sakriti i tako zapravo ulaganje i oglašavanje postaje kontraefektno. Tomasović je išao u MIOC, zagrebačku XV. gimnaziju, i tamo je naučio osnove te da je najbitnije ne biti dosadan i ne nuditi isti stalno istim osobama.

- Ne mogu si to priuštiti više od tri eura, pogotovo sam sada u teškoj životnoj situaciji jer mi je otac umro, a majka je teško bolesna pa skrbim za nju. Živim od svojeg rada, imam status slobodnog umjetnika i uz stanarinu, režije i kredit ni ne mogu uložiti više od tri eura dnevno, a i zapravo strah me promijeniti dnevni ulog jer ovako oglasi savršeno funkcioniraju - rekao je Zagrepčanin, koji se profesionalno bavi glazbom od 1998. godine.

Inače, Tomasović je početkom 2012. godine objavio svoj prvi solo album, “Napokon sam zaljubljen”, nazvan po istoimenoj pjesmi koja osvaja visoka mjesta na hrvatskim radiopostajama, a na CD-u svoje mjesto je našla i pjesma “Svako jutro još po tebi miriše”, pobjednica Zagrebfesta.

Krajem 2013. izlazi i njegov drugi samostalni CD, “Jedino si moje samo ti”.

Kao ključne osobe u svojoj karijeri rado navodi Zdenku Kovačiček, koja mu je uz Marinu Tomašević prva dala priliku da se skladateljski izrazi i postane poznat publici, te Borisa Šuputa, legendarnog estradnog menadžera, oca Maje Šuput.

Kao skromnog i samozatajnog mladoga muzičara pamti ga i Marina Tomašević, koja je, za razliku od brojnih glazbenika za koje je Tomasović napisao neke njihove velike hitove, ostala u kontaktu sa zagrebačkim skladateljem, koji se zbog bolesti u obitelji, prema vlastitom priznanju, posljednjih pet godina malo povukao sa scene.

- Marko je 2004. godine bio među deset najizvođenijih kompozitora u Hrvatskoj, svi su se otimali za njegove pjesme - prisjeća se Marina Tomašević.

Priznanje radu Marka Tomasovića svojedobno je odala i predsjednica Kolinda Grabar-Kitarović, koja je istaknula da joj je najdraža njegova pjesma “Vučica”.